Szám:32-12/2016/T

**Jegyzőkönyv**

**Készült**: A Térségfejlesztési Bizottság és Pénzügyi Bizottság 2016. szeptember 22-én, a Megyeháza Zrínyi Miklós tanácskozó termében tartott együttes üléséről

**Jelen vannak**: a mellékelt jelenléti ívek szerint

**Fodor Márk**: Köszönti az ülésen megjelenteket és megállapítja, hogy a Térségfejlesztési Bizottság a jelenlévő 9 képviselővel határozatképes.

**Zakó László**: Köszönti a bizottságok tagjait és megállapítja, hogy a Pénzügyi Bizottság a jelenlévő 5 taggal határozatképes. Megkérdezi, hogy az előzetesen kiküldött napirend tervezethez kapcsolódóan van-e valakinek javaslata, észrevétele. Mivel ilyen nem merül fel, a bizottság az alábbi határozatot hozza:

**25/2016. (IX.22.) PB számú határozat:**

A Pénzügyi Bizottság egyhangúlag elfogadja napirendjét.

**Fodor Márk**: Megkérdezi a Térségfejlesztési Bizottság tagjait, hogy van-e észrevételük vagy további javaslatuk az előzetesen kiküldött napirendhez.

**Dr. Mester László**: A meghívó szerinti 4. napirendi pontként tárgyalásra javasolt „Tájékoztató a Zala Megyei Vidékfejlesztési Műhely működéséről” című előterjesztés készítője Huszti Levente telefonon jelezte, hogy gyermeke balesetet szenvedett és kórházba kellett vinnie, így nem tud részt venni a bizottsági ülésen és a közgyűlésen sem. Javasolja, hogy halassza el a bizottság ill. közgyűlés az előterjesztés megtárgyalását a következő, novemberi ülésre, amelyen már részt tud venni.

**Fodor Márk**: Szavazásra teszi fel az előzetesen kiküldött napirendet azzal a módosítással, hogy a mai ülés napirendjéről lekerül a Vidékfejlesztési Műhely működéséről szóló tájékoztató és a novemberi ülésre halasztódik annak megtárgyalása.

**31/2016. (IX.22.) TB számú határozat**

A Térségfejlesztési Bizottság egyhangúlag elfogadja napirendjét azzal a módosítással, hogy a mai ülésen lekerül a napirendről a „Tájékoztató a Zala Megyei Vidékfejlesztési Műhely működéséről” című előterjesztés, s a novemberi ülésre halasztódik annak megtárgyalása.

**Rendelet-tervezet a Zala Megyei Önkormányzat 2016. évi költségvetésének módosítására**

**Fodor Márk**: Köszönti az időközben megérkezett Pálinkás Róbert urat, a Térségfejlesztési Bizottság külső tagját és rögzíti, hogy innentől kezdve a bizottság 10 fővel van jelen az ülésen. Felkéri a hivatal munkatársát az előterjesztésben foglaltak rövid összegzésére.

**Hellerné Vizsy Rita**: Elmondja, hogy a költségvetés módosítása óta bérkompenzációra érkezett állami támogatás. Megérkezett a TOP 5.1.1 Zalai Innovatív foglalkoztatási paktum megvalósítása című pályázat előlege, amiben az önkormányzat és a hivatal is részt vesz. Ezzel kapcsolatban a 2016. évi kiadások kerültek beépítésre az önkormányzat és a hivatal költségvetésébe. A Nemzetgazdasági Minisztérium 900 e Ft-ot biztosít a korábbi évek hazai decentralizált területfejlesztési pályázatkezeléssel kapcsolatos feladatokra.

A hivatalhoz időközi választásokra érkezett pénz, illetve a népszavazás lebonyolítására. Ezen kívül a hivatal sikeresen pályázott „Családbarát munkahelyre”, mellyel kapcsolatban 500 e Ft támogatást kap. A módosítások után a költségvetés főösszege 585.127 e Ft-ra változik.

**Fodor Márk:** Megkérdezi, hogy van-e az elhangzottakkal kapcsolatban kérdés a Térségfejlesztési Bizottság tagjai részéről.

**Zakó László**: Kérdezi, hogy mire fordította vagy fordítja a hivatal a családbarát pályázaton nyert támogatást.

**Dr. Mester László**: Az elnyert összegből kb. 400 e Ft-ot a hivatal családi napjára fordítunk, melynek keretében a dolgozók családtagjaikkal együtt a zalaszabari Zobori KalandoZoo-ban töltenek egy szombati napot a csapatépítés jegyében. A programban az aktív kikapcsolódás mellett egy közös ebéd is szerepel a résztvevő több mint 50 fő részére. A támogatás másik részét a rugalmas munkavégzés bevezethetőségének vizsgálatára fordítjuk.

**Zakó László**: Ha nincs több kérdés, akkor szavazásra teszi fel a rendelet-tervezetet, melyről a Pénzügyi Bizottság az alábbi határozatot hozza:

**26/2016. (IX.22.) PB számú határozat**

A Pénzügyi Bizottság egyhangúlag jóváhagyja a Zala Megyei Önkormányzat 2016. évi költségvetésének módosításáról szóló rendelet-tervezetet és javasolja közgyűlés elé terjesztését.

**Fodor Márk**: Kéri a Térségfejlesztési Bizottság tagjait, hogy szavazzanak a rendelet-tervezetről.

**32/2016. (IX.22.) TB számú határozat**

A Térségfejlesztési Bizottság egyhangúlag elfogadja a Zala Megyei Önkormányzat 2016. évi költségvetésének módosításáról szóló rendelet-tervezetet és javasolja közgyűlés elé terjesztését.

**A Zala Megyei Integrált Területi Program 3.2 elfogadása**

**Fodor Márk**: Felkéri főjegyző urat, hogy röviden foglalja össze az ITP változásait.

**Dr. Mester László**: Elmondja, hogy az ITP főbb pontjain nem történt változás, két felhívás nem jelent még meg, így ezekből kötelezettség vállalás már csak jövőre lehet, ez pedig változást eredményezett a dokumentumban. Kisebb pontosítások történtek az excel táblában és mindenki által pályázhatóvá váltak az ezekre vonatkozó források.

**Fodor Márk**: Köszönti az időközben megérkezett Strázsai Zoltánt, s rögzíti, hogy innentől kezdve a Térségfejlesztési Bizottságnak mind a 11 tagja jelen van az ülésen.

Kérdezi, hogy van-e valakinek kérdése az ITP-vel kapcsolatban. Mivel ilyen nem merül fel, a Térségfejlesztési Bizottság az alábbi határozatot hozza:

**33/2016. (IX.22.) TB számú határozat**

A Térségfejlesztési Bizottság egyhangúlag elfogadja a Zala Megyei Integrált Területi Program 3.2 változatát és javasolta közgyűlés elé terjesztését.

**Zakó László**: Megkérdezi, hogy a Pénzügyi Bizottság tagjai közül van-e valakinek további kérdése a napirendi ponthoz. Mivel kérdés, észrevétel nem merül fel, a Pénzügyi Bizottság az alábbi határozatot hozza:

**27/2016. (IX.22.) PB számú határozat**

A Pénzügyi Bizottság egyhangúlag elfogadja a Zala Megyei Integrált Területi Program 3.2 változatát és javasolta közgyűlés elé terjesztését.

**A Zala Megyei Önkormányzat által benyújtott pályázatok jóváhagyása**

**Fodor Márk**: Felkéri főjegyző urat az előterjesztésben foglaltak rövid összegzésére.

**Dr. Mester László**: Elmondja, hogy három pályázat szerepel az előterjesztésben, melyek közül az egyik már másodszor került benyújtásra a szlovén-magyar határon átnyúló program keretében. A most benyújtott változat a Közös Titkárság által tett észrevételek és javaslatok figyelembe vételével készült némileg csökkentett költségvetéssel. A másik projekt egy Vas megyével közös turisztikai pályázat, melyben ők lennének a vezető partnerek, a Zala Megyei Önkormányzat pedig együttműködő partnerként venne részt a megvalósításban. A harmadik pedig a Külgazdasági és Külügyminisztérium által az Európai Területi Társulások 2016.évi működési és fejlesztési támogatására kiírt felhívásra benyújtott pályázat.

**Fodor Márk**: A projektek tartalmáról hallhatnánk-e valamit?

**Dr. Mester László**: Az ETT pályázatnál a CETC EGTC Stratégiai Központja működési feltételeinek biztosítására fordítjuk majd a megítélt 3 millió Ft vissza nem térítendő támogatást. Ebben az esetben már a támogatási szerződést várjuk. Az IronCurtainCycling című pályázat esetében egy kerékpáros projektről van szó, amely a kerékpáros barát szolgáltatási elemek kialakítása és bővítése mellett egy kerékpárút építést is magában foglal, amely a legnagyobb költségvonzatú részt jelenti a projektben. A Vas megyével közös projekt egy kimondottan turisztikai jellegű projekt.

**Fodor Márk**: Pontosan hol vezetne majd az említett kerékpárút?

**Dr. Mester László**: A Tenke-hegyről (ami Rédics térségében található) indul a szlovén határig, mert onnan már megvan a csatlakozó útszakasz. A NIF (Nemzeti Infrastruktúra Fejlesztő Zrt.) már végzett bizonyos tervezési munkákat ezzel az úttal kapcsolatban.

**Fodor Márk**: További kérdés van-e valaki részéről?

Mivel ilyen nem merül fel, a Térségfejlesztési Bizottság az alábbi határozatot hozza:

**34/2016. (IX.22.) TB számú határozat**

A Térségfejlesztési Bizottság egyhangúlag jóváhagyja a Zala Megyei Önkormányzat által benyújtott pályázatokat.

**Zakó László**: Reményét fejezi ki, hogy ezen prioritási tengelyek nem szenvednek olyan törést, mint a Modern Városok Programban meghirdetettek. Bízzunk benne, hogy ezek meg is valósulnak.

Mivel további észrevétel, kérdés nem merül fel, a Pénzügyi Bizottság az alábbi határozatot hozza:

**28/2016. (IX.22.) PB számú határozat**

A Pénzügyi Bizottság egyhangúlag jóváhagyja a Zala Megyei Önkormányzat által benyújtott pályázatokat.

**Fodor Márk**:Megköszöni a bizottságok tagjainak a részvételt és az együttes ülést lezárja.

k.m.f.

Fodor Márk Zakó László

a Térségfejlesztési Bizottság elnöke a Pénzügyi Bizottság elnöke